DA maak omvattende landelike veiligheidsplan bekend(Argieffoto) Die DA het Dinsdag ŉ omvattende voorgestelde landelike veiligheidsplan bekend gestel en sê dié kwesbare gemeenskappe het dringende, duidelike en beslissende optrede nodig wat nie langer kan wag nie. “Aanvalle op boere, plaaswerkers en landelike gemeenskappe is ŉ aanval op ons landelike ekonomie. Dit is tyd om ons politieke verskille opsy te sit en oor partygrense heen saam te werk om ŉ landelike veiligheidsplan in werking te stel wat alle Suid-Afrikaners bevoordeel,” het Andrew Whitfield, die DA se woordvoerder van polisie, tydens ŉ mediakonferensie by die parlement in Kaapstad gesê. Die party sê hy het om dié rede ŉ veiligheidsplan saamgestel wat gemeenskapsgerig is en ŉ stewels-op-die-grond-benadering tot landelike veiligheid het. Die party sê sy voorgestelde plan rus op verskeie bene. Landelike polisiëringsektore Die DA sê polisiestasies wat ŉ spesifieke landelike gebied bedien, moet ten minste een toegewyde landelike sektor skep as deel van sy sektorpolisiëringstruktuur en -plan. Waar stasies groter of oorwegend landbougebiede bedien, sal sulke gebiede in verskillende bestuurbare landelike polisiëringsektore verdeel word. In hierdie sektore sal minstens een gereelde polisielid aangestel word as sektorbevelvoerder, in ooreenstemming met die huidige sektorpolisiëringsnorme. Stewels op die grond Die party sê elke landelike sektor benodig polisielede op voetsoolvlak om te verseker dat gemeenskappe veiliger voel, asook om misdadigers af te skrik. Die DA meen weens die onnodige swaar struktuur van die polisie kan hy nie ŉ span beamptes aan elke landelike sektor toewys nie. Gemeenskapspolisiëring Die derde aspek van die veiligheidsplan is gemeenskapspolisiëring, iets wat die DA glo ŉ doeltreffende afskrikmiddel vir misdaad is. “Landelike gemeenskappe ken hul omgewing aangesien baie hul lewe in hierdie gemeenskappe deurgebring het. Die DA stel dus ŉ benadering voor waar nasionale of provinsiale strategieë vir landelike veiligheid aan landelike sektore uitgereik word, maar landelike veiligheidsplanne op plaaslike stasievlak aangepas word saam met vrywilligers van die gemeenskap,” het Whitfield gesê. Landelike gemeenskap-polisiëringseenhede Whitfield sê op plaaslike stasievlak word ŉ landelike gemeenskap-polisiëringseenheid (LGP) opgerig vir elke polisiestasie wat ten minste een landelike sektor bedien. Dié LGP’s moet bestaan ​​uit vrywilligers uit die plaaslike gemeenskap wat die polisie gaan help met polisiëring in ŉ landelike sektor. Die vrywilligers kan LGP-reserviste, LGP-ondersteuningslede (ook spesialiste), LGP-hulplede, landelike gemeenskapsvrywilligers of lede van bestaande gemeenskapspolisiëringsforums word. “LGP-hulplede sal meestal as ‘stewels op die grond’ dien, terwyl vrywilligers uit die landelike gemeenskap as ŉ ‘landelike buurtwag’ sal optree met rolle wat verander volgens die behoeftes van spesifieke plaaslike stasies. Landelike gemeenskapsvrywilligers sal nie as reserviste funksioneer nie. Gemeenskapspolisiëringsforums (GPF’s) sal van onskatbare waarde wees in die stryd teen landelike misdaad,” het Whitfield gesê. (Argieffoto) Landelike polisiëring-ondersteuningsnetwerke Ingevolge die DA se plan sal landelike polisiëring-ondersteuningsnetwerke landelike burgerband-radionetwerke en radiokamers (BB) insluit, asook landelike polisiëring deur hommeltuie en finansiële ondersteuning. Die DA sê sy plan stel die vestiging van ŉ landelike radionetwerk vir elke stasie voor. Hierdie BB-netwerk het slegs toegang tot ŉ spesiale landelike veiligheidskanaal en het geen toegang tot amptelike polisie-radiofrekwensies of -kanale nie. “Die netwerk gaan beheer word deur ŉ landelike radiokamer, geleë op stasievlak en bestuur deur ŉ lid van die plaaslike LGP. Dit sal aan alle landelike wonings beskikbaar gestel word,” het Whitfield gesê. Verdagte aktiwiteite en veiligheidsrisiko’s kan geïdentifiseer en die stelsel gebruik word om landelike gemeenskappe nader aan mekaar te bring. Whitfield sê hommeltuig-tegnologie word wêreldwyd suksesvol ingespan omdat dit goedkoper en beter is as konvensionele polisiëring en misdadigers afskrik. Deur ŉ hommeltuig toe te rus met termiese beeldvorming, nagvisie of infrarooi beeldingstegnologie, kan verdagtes geïdentifiseer en agtervolg word in enige omstandighede en enige tyd van die dag. “Hommeltuig-tegnologie sal onmeetbare waarde toevoeg tot die stryd teen landelike misdaad en geweld.” Die DA sê LGP-reserviste moet vir hul werk en uitgawes betaal word en die stelsel sal ŉ voet in die deur wees vir diegene wat op voltydse grondslag by die SAPD wil aansluit. Polisiestrukture Die DA se landelike veiligheidsplan sal die oprigting van landelike beveiligingseenhede, die polisie se provinsiale direktoraat vir landelike veiligheid en ŉ landelike misdaadintelligensie-afdeling (LMIA) insluit. (Argieffoto: Reint Dykema) “Landelike beveiligingseenhede (LB-eenhede) sal in die SAPD opgestel word om vinnige reaksies moontlik te maak, veiligheidsoperasies uit te voer en met provinsies saam te werk. Dit sal verseker dat alle landelike gemeenskappe in die betrokke distrikte kennis dra van landelike veiligheidsplanne en dit in werking stel,” het Whitfield gesê. Die DA sê die LGP-reservistemodel benodig boonop nie ŉ enkele verandering aan wetgewing nie. Die enigste beleid wat die polisie sal moet hersien, is die kwalifikasies en minimumvereistes vir reserviste. “Daar is dus geen rede waarom die polisie nie hierdie plan onmiddellik in werking kan stel nie.” Plan kan dadelik in werking gestel word Whitfield sê sy voorgestelde model is reeds grondwetlik en vereis geen wetgewende, regulatoriese of beleidsveranderings nie. “Dit is tyd om wet en orde na ons landelike gemeenskappe terug te bring. Genoeg is genoeg en dit moet nou end kry. Elkeen van ons moet ŉ rol speel. Nie net die polisie, regstelsel en leiers in die samelewing nie, maar álmal.” Die DA sê ook dit is tyd dat politieke verskille opsy geskuif en die landelike veiligheidskrisis in die land trompop geloop word.